**SINTEZA**

**la proiectul hotărârii Guvernului cu privire la modificarea Documentului unic de program pentru anii 2025-2027, aprobat prin Hotărârea Guvernului nr. 160/2025**

**(număr unic 588/MIDR/2025 )**

|  |  |  |  |
| --- | --- | --- | --- |
| **Participantul la avizare, consultare publică, expertizare** | **Nr. crt.** | **Conținutul obiecției,**  **propunerii, recomandării, concluziei** | **Argumentarea**  **autorului proiectului** |
| Avizare și consultare publică | | | |
| **Ministerul Finanțelor**  (nr. 09/2-03/333/1087 din 17.07.2025 |  | La indicația Cancelariei de Stat nr.18-69-7659 din 15 iulie 2025, Ministerul Finanțelor a examinat proiectul de hotărâre cu privire la modificarea Documentului unic de program pentru anii 2025-2027 (număr unic 588/MIDR/2025), autor – Ministerul Infrastructurii și Dezvoltării Regionale și, în limita atribuțiilor funcționale, comunică lipsa propunerilor și obiecțiilor pe marginea proiectului indicat. | **Se ia act.** |
| **CALM**  (nr. 210 din 18 iulie 2025) |  | Congresul Autorităților Locale din Moldova (CALM) a examinat adresarea Cancelariei de Stat a Republicii Moldova nr. 18-69-7659 din 15.07.2025, privind avizarea proiectului de hotărâre a Guvernului pentru modificarea Documentului unic de program pentru anii 2025-2027, aprobat prin Hotărârea Guvernului nr. 160/2025 (număr unic 588/MIDR/2025).  CALM susține proiectul și salută deschiderea autorităților publice centrale și a Guvernului, de a oferi perspectiva accesului îmbunătățit la infrastructura tehnico-edilitară pentru sute de localități din toată țara, iar în final, îmbunătățirea condițiilor de trai și a calității vieții locuitorilor. | **Se ia act.** |
| **Ministerul Culturii**  (nr. 05/1-09/2150 din 18.07.2025) |  | Ministerul Culturii a examinat proiectul de hotărâre pentru modificarea Documentului unic de program pentru anii 2025-2027, aprobat prin Hotărârea Guvernului nr. 160/2025 (număr unic 588/MIDR/2025), și, în limitele competențelor funcționale, comunică lipsă de obiecții și propuneri. | **Se ia act.** |
| **Ministerul Agriculturii și Industriei Alimentare**  (21-03/2022 din 21.07.2025) |  | În contextul examinării proiectului de hotărâre pentru modificarea  Documentului unic de program pentru anii 2025-2027, aprobat prin Hotărârea Guvernului nr. 160/2025 (număr unic 588/MIDR/2025), vă comunicăm lipsa de obiecții și propuneri. | **Se ia act.** |
| **Ministerul Mediului**  (02-07/2060 din 21.07.2025) |  | Ministerul Mediului a examinat proiectul hotărârii Guvernului privind modificarea Documentului Unic de Program pentru anii 2025–2027, aprobat prin Hotărârea Guvernului nr. 160/2025 (număr unic 588/MIDR/2025) și comunică susținerea acestuia, fără obiecții sau propuneri. | **Se ia act.** |
| **Ministerul Muncii și Protecției Sociale**  (nr. 25/3565 din 21.07.2025) |  | Ministerul Muncii și Protecției Sociale a examinat proiectul de hotărâre pentru modificarea Documentului unic de program pentru anii 2025-2027, aprobat prin Hotărârea Guvernului nr. 160/2025 (număr unic 588/MIDR/2025), autor – Ministerul Infrastructurii și Dezvoltării Regionale și, în limita competenței, comunică lipsa de propuneri și obiecții. | **Se ia act.** |
| Expertizare | | | |
| **Ministerul Justiției**  (nr. 04/02-7429 din 25.07.2025) |  | Urmare examinării proiectului hotărârii Guvernului pentru modificarea Documentului unic de program pentru anii 2025-2027, aprobat prin Hotărârea Guvernului nr. 160/2025 (număr unic 588/MIDR/2025), comunicăm următoarele. Potrivit notei de fundamentare, proiectul de act normativ este elaborat în temeiul art. 10 alin. (2) din Legea nr. 438/2006 privind dezvoltarea regională în Republica Moldova și art. 6 alin. (3), art. 7 alin. (2) din Legea nr. 27/2022 privind Fondul național pentru dezvoltare regională și locală. Scopul finanțării proiectelor de dezvoltare locală din mijloacele Fondului, selectate în cadrul Programului Guvernului pentru modernizarea drumurilor locale „Europa este aproape”, ediția 2025, este de a contribui la dezvoltarea durabilă a localităților, sporirea gradului de mobilitate și acces al populației la servicii publice și infrastructura locală, facilitarea finanțării inițiativelor locale din bugetul de stat, precum și dezvoltarea capacităților autorităților administrației publice locale în gestionarea eficientă a resurselor financiare alocate. În context, raționamentele expuse de inițiator în notă reflectă motivul elaborării actului normativ.  Aferent rigorilor normative, se vor reține următoarele: La subpct. 1.1, textul „anexa 1” se va substitui cu textul „anexa nr. 1”. Totodată, semnalăm că modificările propuse la anexa nr. 1, domeniul de intervenție 1, măsura 1.3, nu se referă la subpuncte redate consecutiv, prin urmare, vor fi expuse separat pozițiile 41 – 43 , respectiv, pozițiile 52 și 53.  La subpct. 1.2, atragem atenția că denumirile unor proiecte incluse la domeniul de intervenție 1 măsura 1.4 din anexa nr. 2, urmează a fi redate cu exactitate și formulate în așa fel, încât să fie realizabile, or, în varianta propusă acestea sunt percepute ca niște slogane și nu măsuri concrete (a se vedea: pozițiile 439112, 439142, 439162, 439196, 439318, 439325, 439331, 439341, 439350, 439364, 439385, 439414, 439419, 439420, 439421, 439459, 439462, 439465, 439551, 439561, 439565, 439577, 439582, 439583, 439600 etc.). Astfel, în tot cuprinsul domeniului de intervenție respectiv, vor fi reformulate/ajustate proiectele vizate.  Cu titlu de observație generală, semnalăm că, ultima modificare operată în Hotărârea Guvernului nr. 160/2025 datează cu 9 iulie 2025 (Hotărârea Guvernului nr. 438/2025), iar modificarea acesteia într-un termen atât de restrâns (mai mic de 6 luni de la intrarea în vigoare a actului normativ), ar fi contrară art. 64 alin. (3) din Legea nr. 100/2017 cu privire la actele normative, conform căruia „propunerile privind modificarea unui act normativ nu se prezintă, de regulă, mai devreme de 6 luni de la data intrării în vigoare a actului respectiv.”. Stabilitatea legislației constituie o expresie a principiului securității juridice. Modificarea frecventă a actelor normative poate crea dificultăți suplimentare subiecților cărora se adresează, implicit autorităților împuternicite cu aplicarea lor, sub aspectul adaptării la procedurile noi instituite. În acest sens, Comisia de la Veneția, în Raportul privind statul de drept din 25-26 martie 2011 (§44), a evocat că principiul securității raporturilor juridice este esențial pentru garantarea încrederii în statul de drept. Pentru dobândirea acestei încrederi statul are obligația să respecte și să aplice într-o manieră previzibilă și coerentă normele care au fost adoptate. La fel, principiul securității juridice – care cuprinde stabilitatea și coerența normativă a fost inclus în Criteriile pentru evaluarea statului de drept („Rule of Law Checklist”) din 18 martie 2016 (CDL-AD(2016)007), adoptate de Comisia de la Veneția în cadrul celei de-a 106-a sesiuni plenare. Astfel, stabilitatea și coerența legislativă se numără printre criteriile esențiale ale statului de drept. | **Se acceptă.**  Textul a fost redactat conform propunerilor.  **Nu se acceptă.**  Denumirea proiectului este parte integrantă a dosarului de aplicare, astfel că nu pot fi modificate ulterior de către Ministerul Infrastructurii și Dezvoltării Regionale sau de alte instituții implicate în procesul de evaluare sau aprobare.  Conform Ghidului de aplicare la concursul de identificare, evaluare, selectare și aprobare a proiectelor de dezvoltare locală în cadrul programului Guvernului pentru modernizarea drumurilor locale „Europa este aproape”, ediția 2025, denumirea proiectului este acordată de aplicant și reprezintă responsabilitatea exclusivă a aplicantului – autoritatea administrației publice locale, iar aceasta este realizată la momentul depunerii cererii de finanțare. În acest sens, orice intervenție ulterioară care ar presupune ajustarea denumirilor – chiar și în scopul clarificării sau uniformizării – ar depăși competențele legale ale ministerului și ar putea fi interpretată drept o influențare a conținutului proiectului.  **Se ia act.**  Documentul unic de program este un document de politici elaborate pe termen mediu pentru implementarea Strategiei Naționale de Dezvoltare Regională și Locală.  Conform HG nr. 152/2022 cu privire la aprobarea Regulamentului privind gestionarea mijloacelor financiare ale Fondului național pentru dezvoltare regional și locală, autoritatea de elaborare a politicii de dezvoltare regională elaborează, în baza programelor operaționale regionale și a concursurilor de proiecte în domeniul dezvoltării regionale și locale, proiectul Documentului unic de program și îl propune spre avizare Consiliului și spre aprobare Guvernului.  Modificarea DUP are loc la finalizarea fiecărui apel de propuneri de proiecte lansat de Ministerul Infrastructurii și Dezvoltării Regionale, pentru a integra rezultatele proceselor de evaluare și selectare a acestora. În acest sens, modificările succesive ale Hotărârii Guvernului nr. 160/2025 reprezintă actualizări tehnice ale anexelor, care conțin listele proiectelor selectate spre finanțare. Aceste modificări nu instituie proceduri noi care să impună subiecților adaptare, dar presupun actualizări succesive ale listei de proiecte selectate pentru finanțare, corelate cu dinamica apelurilor de proiecte și cu procesul decizional privind finanțarea acestora.  Mai mult decât atât, această abordare este în interesul aplicanților, întrucât asigură transparență, claritate și promptitudine în confirmarea statutului proiectelor selectate pentru finanțare – aspecte esențiale pentru planificarea și demararea activităților de implementare la nivel local și regional. |